अर्जुन द्वारा इन अस्त्रों को स्वीकार कर लेने पर देवराज इन्द्र ने मेघगम्भीर वाणी से कहा- ‘प्रिय अर्जुन! तुम भगवान के नररूप हो। तुम्हें परम सिद्धि, देवताओं की परम गति प्राप्त हो गई हैं। तुम्हें देवताओं के बड़े-बड़े काम करने हैं और स्वर्ग में भी चलना है। इसके लिए तुम तैयार हो जाओ। मातलि सारथी तुम्हारे लिए रथ लेकर आएगा। उसी समय मैं तुम्हें दिव्य अस्त्र भी दूँगा।’ इस प्रकार सभी लोकपालों ने प्रत्यक्ष प्रकट होकर अर्जुन को दर्शन और वरदान दिये। अर्जुन ने प्रसन्नता से सबकी स्तुति एवं फल-फूलादि से पूजा की। सभी देवता अपने-अपने धाम को चले गए। अर्जुन वहीं रूककर देवराज इन्द्र के रथ की प्रतीक्षा करने लगे।